7. schôdza NR SR - 5.deň - B. popoludní
Dátum: 2020-05-19
Poslanec: Kuffa, Štefan (ĽS Naše Slovensko)
Druh vystúpenia: Vystúpenie v rozprave

69. Vážený pán predsedajúci, vážená pani generálna riaditeľka, pán spravodajca, kolegyne, kolegovia, dovoľte mi niekoľko slov. Celkom ma zaujal ten váš záver, pán kolega, a keď vás mám takto ako pred sebou, prijmite moje ospravedlnenie spred nejakých dvoch alebo troch mesiacov dozadu. Ja som nevedel, že ste nový tuná a že ste mali takú veľkú trému pri tom vystúpení. Teraz som sa modlil, aby to vystúpenie vám dopadlo dobre. Musím vás pochváliť, bolo naozaj veľmi dobré, tú krízu trémy ste prekonali a že by ste tak ďalej pokračovali. Ale k tomu obsahu. To bolo také úplne super, ten záver, ktorý bol, a, pani generálna riaditeľka, zapíšte si túto poznámku. A toto, to isté aj ja hovorím, ale však už sto rokov dozadu, najlepším hospodárom je ten, kto na pôde gazduje. Pani generálna riaditeľka, vystúpte v rozprave, povedzte, koľko pôdy obhospodarujete, že vlastníte vyše 401-tisíc hektárov pôdy, to áno, ale koľko obrábate? Však ja viem, že to v správe máte, že vy neobrábate. Ale potom ako sa narába s tou pôdou? Prepáčte, ale ja už som to aj predtým rozprával, ale ste zlým hospodárom, lebo ešte aj tie prenajaté pozemky, ktoré prenajímate za veľmi nevýhodných podmienok. A tu presne, jak kolega to spomenul, to nemôže byť nejaký sociálny podnik alebo nejaké, budeme tu, to ste tak veľmi noblesne nazvali, že skrytá dotácia. Pán kolega, ja to nazvem tak ináč, to je hrubá, hnusná diskriminácia voči mladým a začínajúcim farmárom. Veď tí sú systematicky celé roky ničení tuná na Slovensku. Vidno, že títo štátni úradníci nemajú žiadnu skúsenosť s tým, však to je čosi úplne absurdné toto. Však nevýhodné podmien... Tuná kolega Karahuta spomenul tuná remisky, že sme rozorali. No to je super. Minister tu hovorí, že bude vytvárať, lány bude pretínať a tak. Pani generálna riaditeľka, toto všetko nám netreba tuná špekulovať, čo sme rozorali a čo, nad čím budeme plakať, a to vychádzajme z tej reálnej situácie, ktorá je. Viete, aký obrovský problém je na Slovensku? My vyhadzujeme obrovské prostriedky pri sceľovaní parciel, to sú tie komasácie slávne, prepáčte, že to tak hovorím, trošku nejak takto, ale to sú vyhodené prostriedky do luftu, keď mi zostanú, keď nám zostanú katastrálne cesty vo virtuálnom stave. Celé si môžte pozrieť na počítači, aké krásne katastrálne cesty. Realita, pán kolega, viete, čo vám poviem, na východnom Slovensku aká je? Že im chýbajú tieto katastrálne cesty. Náš okres Kežmarok prešiel týmto sceľovaním, ale tie katastrálne cesty neexistujú. Kto zobral peniaze? A za čo? Však tie cesty neexistujú. A chcem sa dostať k tým remiskám. Keď budú cesty, budú prirodzené remisky, lebo kedysi naši otcovia, a na dolniakoch to bolo príznačné; pani riaditeľka, vy ste mladá, ale máte starú mamu, pýtajte sa jej. Igor Matovič tu rozprával pred rokmi, a ja mám dobrú pamäť, jak mu prišli komunisti a vypílili čerešňu a pozeral, že stará mama nemá čerešňu. No tak sme vypílili stromy, čerešne, ovocné stromy okolo ciest, v chotári, v extraviláne, ktoré sme mali, a všetko nám to chýba. Presne tak. Gazdovia sú dobrí hospodári. Však on na konci svojej role zasadil čerešňu, tu zasadil hrušku, a to boli, väčšinou to boli aleje, buď čerešne, alebo boli to ovocné sady. Tí ľudia, keď išli do chotára, aby mali čo si hodiť ako do úst. My 700 kamiónov denne potravín dovážame. Však to je výsmech, to je trápne. Jaké tradičné poľnohospodárstvo? Veľkokolchozníci. V živote to tu nebolo. Však to boli drobní roľníci. Pozrite si katastrálne mapy (povedané s pobavením), prepáčte, dúfam, že sa neurazíte, že teraz som taký osobný, lebo minule sa kolegyňa tuná urazila, ale jednoducho keď si pozriete na; to je normálne, kto je poslanec, musí rátať ako s tým a tuná je to tiež štátny top úradník, tiež musí voľačo zniesť; ale teraz chcem povedať... (Prerušenie vystúpenia predsedajúcim.) Grendel, Gábor, podpredseda NR SR Pán poslanec, nevracajme sa už, prosím, k tomu incidentu. Ďakujem. Kuffa, Štefan, poslanec NR SR Však venujem sa téme, venujem sa téme, ale teraz, keď ste mi skočili do reči, vidíte, tak mi to vypadlo, čo som chcel povedať (smiech v sále), lebo to nemám, nemám to napísaný, ten text. (Prerušenie vystúpenia predsedajúcim.) Grendel, Gábor, podpredseda NR SR Že ste nechceli uraziť pani generálnu riaditeľku. Kuffa, Štefan, poslanec NR SR No veď dobre. Ale že tie katastrálne cesty, ktoré tuná sú, jednoducho nám chýbajú. To som chcel povedať, že pozrite si katastrálne mapy (zaznievanie gongu) z 50. rokov. To sú samé pastviny. My sceľujeme tuná parcely potom a zmyslom sceľovania parciel a tých komasácií je, pani riaditeľka, to, aby boli katastrálne cesty reálne a každý pozemok aby bol dostupný. Však dobre, teraz sme to za tých 70 rokov rozbili (zaznievanie gongu), že aj 24, aj 50 vlastníkov na jednom slíži a teraz to, že sa sceľuje, je dobré, aj že sa scelia tie pozemky, ale nám chýbajú tie reálne katastrálne cesty. Pani riaditeľka, takže to neni tak na vás, to je tak na ministra. Ale viete, čo sa deje? Že na tie katastrálne cesty berú aj dotácie. A jakým právom sú tí agrobaróni, ktorí v chotári sú, on má právo obhospodáriť aj, príklad poviem, 50 hektárov katastrálnych ciest. Jak je to možné? A kde sú tí drobní roľníci? Pani riaditeľka, vystúpte v rozprave, ja vás vyzývam k tomu, a povedzte, koľko mladých, alebo Jaro Karahuta hovorí začínajúcich farmárov, to je správny výraz, lebo aj ja môžem byť začínajúci a už nikto o mne nepovie, že som mladý. Hej, švihák v najlepších rokoch, to už mám za sebou. Ale jednoducho toto nám tuná chýba. A však podajte tu vysvetlenie. Roky dozadu to sme sa tuná rozplývali, že ak mladí začínajúci farmári dostanú do nájmu poľnohospodársku pôdu, keď budú vykonávať špeciálnu rastlinnú výrobu, živočíšnu výrobu, od SPF-ka môže dostať 18 hektárov. Povedzte mi číslo, a to chýba v tej správe. Povedzte mi číslo, koľko takýchto farmárov na Slovensku a v jakej výmere dostali do prenájmu pôdu. Však tí, pán kolega je mladý, ale tí mladí farmári ťahajú za krátky koniec. Nikto si ich tuná nevšíma na Slovensku. To dokedy bude? Si myslíte, že s tými traktormi prišli tuná na výlet? Rozorať cesty, diaľnice? A nikto sa im nevenoval. Ale veď to sú tie problémy, ktoré my zažívame ako v regiónoch. Ja som, dá sa povedať, z chudobného regiónu, poviem to tak, aby to ľudia pochopili. Najmenej rozvinutý okres, hej, najmenej. Ale z čoho majú tí ľudia žiť? No však tí ľudia žili v práci na pôde a v lese. A však my im v tom nebráňme, vytvárajme im tie podmienky. Tie bývalé družstvá, akým právom ony obhospodarujú pôdu Slovenského pozemkového fondu, pani riaditeľka? Podajte toto vysvetlenie! Jak je to možné? Lebo je to výhodné a úradníkom sa to nechce rozpísať na nejakých 20 alebo 30 súkromne hospodáriacich roľníkov? Ja by som to do opačného garde postavil teraz. Najprv budú mať právo užívať pôdu štátnu, o tej hovorím, SPF-ka, drobní roľníci a to, čo sa zvýši, dostane ten majoritný, ktorý v chotári je. Sú tam traja, lebo väčšinou sú dvaja-traja. No ale to je, viete, to tak funguje, že to si rozdelia korisť, hej, oni si rozdelia korisť, berú dotácie, rozorú vám cesty tí chlapci, to som nedopovedal, ale však vám behajú na džípoch. Teraz keď mu poviete, že kde vy beháte po rolách krížom-krážom, on ani nevie, on nechápe vlastníckym právam, on ide na štvorkolke, on ide na motorke, my máme takto zničenú pôdu takto. Však to aj polícia nech sa tým zaoberá. Však a čo, veď to sú cudzie pozemky, ktoré sú zničené. To je jedno, či tam je štát alebo súkromník. Ale on vám prejde cez to a že vy tam pestujete trávu a venujete sa živočíšnej výrobe, on to ani nerozumie. No prejdite tuná, sa prechádzajte takto po parku v Bratislave, trhajte si ruže zo záhonov a toto všetko a skúste prejsť autom, čo budú s vami robiť. Ale v tom extraviláne to nikto nevníma. Stratil sa úplne totálny vzťah k pôde a vôbec, že čo je vlastníctvo, to je úplne nula bodov. To čo to? Veď Ústava Slovenskej republiky zaručuje vlastniť majetok a slobodne s ním nakladať. Ale tuná to bolo spomenuté v tej rozprave, po sedemdesiatich rokoch, dobre, poviem 30 rokov od 89. roku, ale ľudia stále sa nemôžu dostať k svojim pozemkom. Viete, vy si kúpite, aj ste nový nadobúdateľ, vlastník, ste vlastníkom, ale len virtuálnym. Tu máte v katastri len nehnuteľnosti napísané, vy reálne chcete pracovať na tej pôde a vám je to znemožňované. To je tak na ministra poľnohospodárstva, prepáčte, no ale tak to súvisí to, tak sa to prelína. Ale to je tak hrubo diskriminujúce, že vlastníci pôdy sa nemôžu dostať k vlastnej pôde, či už ju zdedil, alebo ju kúpil, nadobudol. Však dobre, keď je to gazda, tak má pôdu, tak gazduje na tej, na tej roli, nie? Tak nebude vo fabrike sadiť paradajky. To je normálne. Alebo zemiaky. Ale oni sa nemôžu k vlastnej pôde dostať. Ľudia, si to uvedomte, to je tak hrubo diskriminujúce. Máte 95 poslancov, ústavnú väčšinu, zrobte to hneď. Ten hladomor, ktorý tuná kolegyňa povedala, nejaký mesiac a pol dozadu, nestihol som na to nejak extra reagovať, lebo som akurát zmeškal tú faktickú, a to je jedno, ale ona to tak dobre povedala, že hrozí nám hladomor biblických rozmerov. A v tej Biblii je tam veľakrát napísaný ten hladomor, ale my to ignorujeme. Sedemsto kamiónov skadiaľ nám príde? Tu to bolo povedané, každý si bude chrániť každý zemiak, každé jabĺčko, nijaké Nemecko, nijaké, nijaké Španielsko ani Francúzsko, nepríde nám tuná kamión. Jednoducho robme voľačo s tou sebestačnosťou, ktorú, na ktorú my máme jednoducho... (Tlieskanie a reakcie z pléna.) Grendel, Gábor, podpredseda NR SR Poprosím vás, kolegovia! Kuffa, Štefan, poslanec NR SR Ďakujem za slovo, aby som, hej, nenaťahoval ten čas. Ono by to bolo, pán predsedajúci, prepáčte, to je téma... (Vstup predsedajúceho.) Grendel, Gábor, podpredseda NR SR Ja viem, pán poslanec. Kuffa, Štefan, poslanec NR SR ...na pol dňa rozprávať, koľko nespravodlivosti sa tuná nahromadilo za tie roky. Prepáčte.